’Yan siyasar da ke son bata gwamnati ne suke haddasa rikicin
’Yan siyasar da ke son bata gwamnati ne suke haddasa rikicin Filato – Shugaban CAN
By Ahmed Mohammed, Bauchi | Publish Date: Jul 6 2018 2:00AM
kungiyar Kiristoci ta Najeriya (CAN) reshen Jihar Bauchi ta bayyana cewa yawan kashe-kashe da tashe-tashen hankali da ke faruwa a Jihar Filato, zagon kasa ne ne wadansu ’yan siyasa domin bata Gwamnatin Tarayya a idon jama’a. Shugaban kungiyar CAN ta Jihar Bauchi, Rabaran Joshuwa Maina ne ya bayyana haka lokacin da yake zantawa da manema labarai a Bauchi, inda ya ce “Akwai abin damuwa kuma abin lura game da irin wadannan rikice-rikice da ke faruwa a jihohin Filato da Binuwai, wadanda suna nuni ne da cewa yunkuri ne da abokan adawar siyasa ke yi da nufin jefa kasar nan cikin rikici, musamman da yake zaben shekarar 2019 ya matso.”
Shugaban ya shawarci Shugaban kasa Muhammadu Buhari ya dauki tsauraran matakai domin magance wadannan rikice-rikice da kashe-kashe da suke faruwa a jihohin Filato da Binuwai da Adamawa da kuma Taraba, kamar irin matakin da ya dauka ya kawo raguwar fashe-fashen bama-bamai da ke faruwa a baya a jihohin Borno da Adamawa da Yobe da sunan Boko Haram.
Da ya juya game da zargin da ake yi cewa Fulanin daji da ake kira da Bororo ne ke kai wadannan hare-haren, Rabaran Maina ya ce wadansu ’yan siyasa ne da ke hankoron karbar mulki ko ta halin kaka, suke daukar dawainiyar miyagun mutane masu aikata ta’addanci domin su ta da hankalin al’ummar Arewa.
“Abin bakin ciki ne wadansu su rika buya a karkashin sunan Fulani suna aikata ta’addanci da kashe jama’a. Daga irin abin da muke gani, fadar gwamnatin suke hari don suna so su karbi mulki ko ta kaka. In ka lura da yadda wadannan mutane masu kashe mutane ke kashe al’umma sai ka dauka cewa Fulani makiyaya ne ke yin wannan kisan ta hanyar amfani da wuka da takobi da adda, amma a kashin gaskiya wadanda ke aikata wannan mugun aikin kwararrun makasa ne da suka samu horo, suka kware don su kashe jama’a su jefa kasar nan cikin tashe-tashen hankali,” inji shi.